Okresná prokuratúra Stará Ľubovňa 
Obrancov mieru 18, 064 01 Stará Ľubovňa 	

Sp. zn. : Pv 194/15/7710	Stará Ľubovňa, 13.8.2015
EEČ : 2-59-61-2015

U Z N E S E N I E

Trestná vec:	obvinený XXXXX 
Prečin:	Zanedbanie povinnej výživy podľa § 207 odsek 1 Trestného zákona číslo 300/2005 Zbierky zákonov v znení zákona číslo 1/2014 Zbierky zákonov

Rozhodol: 	prokurátorka Okresnej prokuratúry Stará Ľubovňa
Podľa § 215 odsek 1 písmeno b Trestného poriadku zastavujem trestné stíhanie obvineného:
1.	XXXXX
	dátum narodenia: XXXXX
	miesto narodenia: XXXXX
	rodné priezvisko: XXXXX
	trvalé bydlisko: XXXXX
ako otec dcéry XXXXX, nar. XXXXX, ktorá je vo výchove a opatere u matky  XXXXX, bytom  XXXXX okr.  XXXXX,  v období od 15.05.2014 až doposiaľ v mieste bydliska a na iných miestach,    nepravidelne prispieval na jej výživu a to aj napriek tomu, že  a k tejto povinnosti bol zaviazaný rozsudkom Okresného súdu XXXXX sp. zn. XXXXX zo dňa 03.02.2012, ktorý nadobudol právoplatnosť dňa 08.02.2012, prispievať sumou 70,-€ mesačne  vždy do 15-tého dňa toho, ktorého mesiaca vopred k rukám matky  a naviac vyživovacia povinnosť mu vyplýva aj priamo zo zákona o rodine, čím za uvedené obdobie dlhuje XXXXX na výživnom sumu 426,-  €,

lebo  nie je tento skutok  trestným činom a nie je dôvod na postúpenie veci

Odôvodnenie:
             Uznesením povereného príslušníka Obvodného oddelenia PZ XXXXX  sp. zn. ORP-XXXXX zo dňa 16.04.2015 bolo podľa § 199 ods. 1 Tr. por. začaté trestné stíhanie a dňa 09.06.2015 bolo podľa  § 206 ods. 1 Tr. por. vznesené obvinenie XXXXX pre prečin zanedbania povinnej výživy podľa § 207 ods. 1 Tr. zák. na tom skutkovom základe, že ako otec dcéry  XXXXX, nar. XXXXX, ktorá je vo výchove a opatere u matky  XXXXX, bytom  XXXXX okr.  XXXXX,  v období od 15.05.2014 až doposiaľ v mieste bydliska a na iných miestach,    nepravidelne prispieval na jej výživu a to aj napriek tomu, že  a k tejto povinnosti bol zaviazaný rozsudkom Okresného súdu XXXXX sp. zn. XXXXX zo dňa 03.02.2012, ktorý nadobudol právoplatnosť dňa 08.02.2012, prispievať sumou 70,-€ mesačne  vždy do 15-tého dňa toho, ktorého mesiaca vopred k rukám matky  a naviac vyživovacia povinnosť mu vyplýva aj priamo zo zákona o rodine, čím za uvedené obdobie dlhuje XXXXX na výživnom sumu 426,-  €.

	V priebehu prípravného konania bola  vypočutá svedkyňa  XXXXX, ktorá k veci uviedla, že cez exekútora XXXXX jej boli zaslané čiastky a to: dňa 25.03.2015 sumu 22,- €, dňa 20.04.2015 sumu 128,- €, dňa 25.05.2015 sumu 139,- € a dňa 30.06.2015 sumu 125,- €, teda celkom čiastku 414,- €. Peniaze jej boli poukázané na bankový účet.  Preskúmaním vyšetrovacieho spisu som zistila, že výživné v mesiacoch september, október, november, december 2014 a január až marec 2015 si obvinený neplnil, lebo 6 mesiacov predtým ako získal zamestnanie bol nezamestnaný , nepoberal žiadne dávky . Od mesiaca apríl 2015, kedy sa zamestnal v spoločnosti   XXXXX XXXXX mu exekútor strháva z platu bežné aj dlžné výživné. 

	 Ako vyplýva zo správy Sociálnej poisťovne pobočka XXXXX obvinený v sledovanom období teda od 01.05.2014 až doposiaľ nepoberal dávku v nezamestnanosti, nemocenské dávky ani žiadne sociálne dávky. Zo správy Úradu práce soc. vecí a rodiny v XXXXX je zrejmé, že XXXXX bol vedený ako uchádzač o zamestnanie od 20.03.2014 do 28.04.2014 a od 02.09.2014 do 17.02.2015, kedy mu uvedený úrad nemohol poskytnúť zamestnanie v jeho profesii, pretože nedisponoval miestami podľa vzdelania  a požiadaviek obvineného. Pokiaľ bol prepustený z firmy XXXXX XXXXX, tak z toho dôvodu, že táto firma znižovala pracovné miesta.

	Zo správy zo  dňa 23.07.2015 súdneho exekútora XXXXX vyplýva, že obvinenému boli sťahované čiastky na bežné a dlžné výživné a to v mesiacoch, kedy bol zamestnaný. Dlžná čiastka činí 426,- € a táto korešponduje so zabezpečenými dôkazmi pripojenými vo vyšetrovacom spise. 

	Samotné zistenie, že obvinený si neplnil svoju zákonnú povinnosť vyživovať iného ešte neznamená, že sa dopúšťa prečinu zanedbania povinnej výživy podľa  § 207 ods. 1 Trestného zákona.  Pres vyslovenie  záveru, že obvinený sa dopustil prečinu podľa § 207 Trestného  zákona musí byť preukázaná aj subjektívna stránka skutkovej podstaty trestného činu. Pri skúmaní zavinenia páchateľa prečinu podľa § 207 Tr. zákona je potrebné vychádzať z jeho sociálnej, majetkovej a finančnej situácie, pričom treba náležite zistiť dôvody, ktoré sa o túto situáciu pričinili.

	Z  vyššie  uvedeného je teda zrejmé, že obvinený si svoju vyživovaciu povinnosť určenú rozsudkom súdu nemohol pravidelne plniť z objektívnych dôvodov, no napriek tomu sa snažil nepravidelne prispievať na výživu svojej maloletej dcéry podľa svojich schopnosti a možnosti. Tiež bolo preukázané, že obvinený toho času riadne platí výživné na svoju maloletú dcéru. 

	Podľa § 215 ods. 1 písm. b/ Trestného poriadku prokurátor zastaví trestné stíhanie, ak nie je tento skutok trestným činom a nie je dôvod na postúpenie veci. 

	Keďže bolo preukázané, že obvinený nemal dostatok finančných prostriedkov na platenie výživného, rozhodla som tak, ako je to uvedené vo výrokovej časti tohto uznesenia. 

Poučenie:
Proti tomuto uzneseniu je prípustná sťažnosť, ktorú možno podať u prokurátora okresnej prokuratúry do troch dní od oznámenia uznesenia. Sťažnosť má odkladný účinok.

JUDr. Katarína Greculová
prokurátorka